钦定古今图书集成/方舆汇编/职方典/第1298卷
## 钦定古今图书集成/方舆汇编/职方典/第1298卷

| 钦定古今图书集成 方舆汇编 第一千二百九十八卷 |

| |

钦定古今图书集成方舆汇编职方典

第一千二百九十八卷目录

广东总部纪事二

广东总部杂录

广东总部外编

职方典第一千二百九十八卷

《唐书冯盎传》：“冯盎字明达，高州良德人。本北燕冯弘
裔孙，不能以国下魏，亡奔高丽，遣子业以三百人浮
海归晋。弘巳灭业，留番禺，至孙融，事梁为罗州刺史。
子窦聘越大姓冼氏女为妻，遂为首领，授本郡太守。
至盎三世矣。隋仁寿初，为宋康令。潮、成等五州獠叛，
盎驰至京师，请讨之。文帝诏左仆射杨素与论贼形”
势，素奇之，曰：“不意蛮夷中乃生是人。”即诏盎发江、岭
兵击贼，平之，拜汉阳太守。从炀帝伐辽东，迁左武卫
大将军。隋亡，奔还岭表，啸署酋领，有众五万。番禺、新
兴名贼高法澄、冼宝彻等，授林士弘节度，杀官吏，盎
率兵破之。宝彻兄子曰智臣，复聚兵拒战。盎进讨，兵
始合，辄释胄大呼曰：“若等识我耶？”众委戈，袒而拜，贼
遂溃，擒宝彻、智臣等，遂有番禺、苍梧、朱崖地，自号总
管。或说盎曰：“隋季崩荡，海内震骚，唐虽应运，而风教
未孚，岭越无所系属。公克平二十州，地数千里，名位
未正，请上南越王号。”盎曰：“吾居越五世矣，牧伯惟我
一姓，子女玉帛吾有也。人生富贵，如我希矣。常恐忝
先业，尚自王哉！”武德五年，始以地降高祖，析为高、罗、
春、白、崖、儋、林、振八州，授盎上柱国、高州总管，封越国
公。拜其子智戴为春州刺史，智彧为东合州刺史。盎
始封耿。

《韦执谊传》：“执谊始未显时，不喜人言岭南州县。既为
郎，尝诣职方观图，至岭南辄瞑目命左右彻去。及为
相，所坐堂有图，不就省。既易旬，试观之，崖州图也。以
为不祥，恶之，果贬死。”

《郑惟忠传》：“惟忠为黄门侍郎，时议禁岭南酋户不得
畜兵，惟忠曰：‘善为政者因其俗。且吴人所谓家鹤膝，
户犀渠，此民风也。禁之得无扰乎’。”遂止。

《李勉传》：“勉拜岭南节度使，番禺贼冯崇道，桂叛将朱
济时等负险为乱，残十馀州，勉遣将李观率容州刺
史王翃讨斩之，五岭平。西南夷舶岁至才四五，讥视
苛谨。勉既廉洁，又不暴征，明年至者乃四千馀柁。居
官久，未尝文饰器用车服。后召归至石门，尽搜家人
所蓄犀珍投江中，时人谓可继宋璟、卢奂、李朝隐。部”
人叩阙请立碑颂德代宗许之。

《北梦琐言》：王赞侍郎，中朝名士。有弘农杨蘧者，曾到
岭外，见阳朔荔浦山水，谈不容口。以阶缘尝得接琅
邪，从容不觉形于言曰：“侍郎曾见阳朔荔浦山水乎？”
琅邪曰：“某未曾打人唇绽齿落，安得而见。”因之大笑。
杨宰俄而选求彼邑，挈家南去，亦州县官中一高士
也。

《宋史刘蒙正传》：“蒙正，乾德中供奉官岭南，陆运香药
入京，诏蒙正往䂓画。蒙正请自广、韶江溯流至南雄，
由大庾岭步运至南安军，凡三铺，铺给卒三十人，复
由水路输送。”

《黄震传》：“震为广东转运使，广南岁进异花数千本，至
都下枯死者十八九，道路苦其烦扰，震奏罢之。”
《陈尧叟传》：尧叟为广南西路转运使，岭南风俗，病者
祷神不服药，尧叟有集验方，刻石柱。州驿又以地气
蒸暑，为植树凿井，每三二十里置亭舍，具饮器，人免
暍死，会加恩。黎桓为交州国信使，初将命者，必获赠
遗数千缗。桓责赋敛于民，往往断其手及足趾。尧叟
知之，遂奏召桓子，授以朝命，而却其私觌。又桓界先
有亡命来奔者，多匿不遣，因是海贼频年入寇，尧叟
悉捕亡命归桓，桓感恩，并捕海贼为谢。先是，岁调雷、
化、高、藤、容、白诸州兵，使辇军粮汎海给琼州，其兵不
习水利，率多沉溺，咸苦之。海北岸有递角场，正与琼
对，伺风便一日可达，与雷、化、高、太平四州地水路接
近。尧叟因䂓度，移四州民租米输于场，第令琼州遣
蜑兵具舟自取，人以为便。咸平初，诏诸路课民种桑
枣。尧叟上言曰：“臣所部诸州，土风本异，田多山石，地
少桑蚕。昔云八蚕之绵，谅非五岭之俗，度其所产，恐
在安南。今其民除耕水田外，地利之博者，惟麻苎尔。
麻苎所种，与桑柘不殊，既成宿根，旋擢新干，俟枝叶
裁茂则刈获之。周岁之间，三收其苎，复一固其本，十
年不衰。始离田畴，即可纺绩。然布之出，每端止售百
钱，盖织者众，市者少，故地有遗利，民艰资金。臣以国
家军需所急，布帛为先，因劝谕部民广植麻苎，以钱
盐折变收市之，未及二年，已得三十七万馀匹。自朝
廷克平交、广，布帛之供，岁止及万，较今所得，何止十倍！今树艺之民，相率竞劝，杼轴之功，日以滋广。欲望
自今许以所种麻苎顷亩折桑、枣之数，诸县令佐依
例书历为课。民以布赴官卖者，免其算税。如此，则布
帛上供，泉货下流，公私交济，其利甚博。”诏从之。
《凌策传》策为广南西路转运使，进屯田员外郎，入为
户部判官，迁都官。先是，岭南输香药，以邮置卒万人，
分铺二百，负担抵京师，且以烦役为患。诏策规制之。
策请陆运至南安，汎舟而北，止役卒八百，大省转送
之费。

《燕翼贻谋录》：“王师初下广南，北人畏瘴疠，无敢往者，
虽武臣亦惮之。后有武臣自广南替回，陈乞免短使
者，铨部以闻。”大中祥符八年七月辛亥，始诏三班使
臣任广南差遣，替回并免短使。遂以为制。

《明会典》：“弘治六年，令广东高、雷、廉、肇四府，但有招接
獞人过江佃种，无主荒田者，招主窝主，俱发云南边
卫充军。该管官吏里老，止是失于觉察，照常发落。若
知情受赃，照例充军。”

《述异记》：“鲛绡纱，出南海诸番，泉先潜织，一名龙纱，其
价百馀金以为服，入水不濡。泉先者，鲛人也，亦曰泉
客。南海有龙绢宫，泉先织绢之处，绢有白如霜者。
火山在广南大海中，四月生火，十二月火灭之后，草
木皆生枝条，至火生，草木叶落，如中国寒候也。取此
木以为薪，燃之不烬，以其皮绩之为火浣布。”

日南有千亩林，名香出其中。境内有香车，乃商人贸
易诸香处。

南海中洲多杏，海上人云“仙人种杏处。”汉时常有人
行舟遇风泊此五六日，食杏，故免死云。其洲中别有
冬杏。

《朝野佥载》：“岭南风俗，家有人病，先杀鸡鹅等以祈之，
将为修福。若不差，即次杀猪狗以祈之。不差，即次杀
太牢以祷之。更不差，即是命，不复更祈。死则打鼓鸣
钟于堂，比至葬讫。初死且走大叫而哭。”

《续博物志》二：“广深溪，石壁上有鬼影如澹墨，画船人
行，以为其祖考，祭之不敢慢。”

《酉阳杂俎》：马伏波有馀兵，十家不返，居寿洽县，自相
婚姻。有二百户，以其流寓，号马留，衣食与华同，山川
移易，铜柱入海，以此民为识耳，亦曰“马留。”

《岭表录异记》：绿珠井在白州双角山下。昔梁氏之女
有容质，石季伦为交趾采访使，以真珠三斛买之。梁
氏之居，旧井存焉。耆老云：“汲此井者，诞女必多美丽。”
里闾有识者，以美色无益于时，因以巨石填之。迨后
虽有产女美者，而七窍四肢多不完具，异哉！

廉州。海水之中有洲岛，岛上有大池，谓之珠海。每年
刺史修贡，自监珠户入池采珠，以充贡赋。《耆旧传》云：
太守贪珠，即逃去。孟尝还珠之池，皆生老蚌，剖而取
珠。池在海上，其底与海通，又池水至深，无可测也，取
小蚌肉贯之篾，曝干，谓之珠母。容桂人率加脯烧之，
以荐酒肉，有细珠如梁粟。乃知珠池之蚌，随其大小，
悉胎中有珠矣。

“犀牛，大约似牛形，而蹄脚似象蹄，有二甲二角，一在
额上为兕犀，一在鼻上，校小为渭犀。鼻上皆裙，口束，
而花点小，多有奇文。牯犀亦有二角，皆谓毛犀，俱有
粟文，堪为腰带。千百犀中或有通者，尖花大而振，花
小者，谓之倒插通。”此二种亦《玉卮》无当矣。若通无处，
白黑花分差奇，则计价巨万，举世之宝也。余北居番
禺，谓犀角曾经阅。又有堕罗犀，犀中最大，株有重七
斤者，云是牯犀，额上有心花，多是撒豆斑。色深者，堪
为胯具。斑散而浅者，即治为杯盘器皿之类。又有骇
鸡犀，有白缕如丝，以置米中，鸡辄骇也。辟尘犀，为妇
人簪梳，尘埃不著发也。辟水犀，此犀入江海，水为之
开，置角于雾露中，经夕不湿也。光明犀，此犀置暗室
中，自有光明也。此数犀但闻其说，不可得而见也。
广之属郡潮循多野象，牙小而红，最堪为笏。潮循人
或捕其象，争食其鼻，云“肥脆偏堪作炙。”或云象肉肩
十二胆，不附于肝，每月转在诸肉，假令此月建寅，即
胆在尻肉上。楚越之间，象皆青黑，惟南方弗林、大食
国即多白象。余有亲旧曾奉使云南，见彼中豪族各
家养象，负重致远，若中夏之畜牛马也。

两头蛇，岭外多有此类。时有见者。如小指大，长尺许，
腹下鳞红，背错锦文，一头有口眼，一头似有口眼，两
头俱能进退，亦谬也。昔孙叔敖见之为不祥，乃杀而
埋之，虑后人见之，必受其祸，而南人见之以为常，其
祸安在？

海镜，广人呼为“豪菜盘”，两片合以成形，壳圆，口中产
滑石，照如云母，内光有小肉如蚌胎，腹中有小红蟹
子，其小如豆黄，而头足俱备。海镜饥，即蟹子走出，离
腹即毙。出食蟹饱归腹，海镜亦饱。余曾市得数个，验
之，或迫以火，即蟹子走出，离腹立毙，或生割也。有蟹
子活在腹中，逡巡亦死水母广州谓之“水母”，闽人谓之蛇，其形乃浑然一物，
有淡紫色，大者如覆帽，小者如碗。下有物如绵絮，俗
谓之足而无口眼。常数十虾寄腹下，咂食其涎，浮泛
水上。捕之者或过之，则歉然而没，以其虾有所见。《越
绝书》云：“海镜蟹为腹，水母虾为目，南中人好食之，云
性温，能已冷热之疾。”其理未详。

彭螖，吴人呼为“彭”，盖语讹也。足上无毛，堪食。

章举，形如乌贼，闽越间多采。鲜者煜如水母，以姜醋
食之。

石距乃章举之类也。身小而足长，入盐干烧食极美。
瓦屋子，盖蚌蛤之类也。南中旧呼为“空慈子”，顷因卢
钧尚书作镇，遂改呼为“瓦屋子”，以其壳上有棱如瓦，
故以名焉。壳中有肉，紫色而满腹，广人尤重之，多烧
以荐酒，俗呼为“天脔炙。”吃多即壅气，背膊烦疼苦，则
其本性也。

蚁卵酱交广溪洞间酋长收蚁卵，淘滓令净，卤以为
酱。或云其味酷似肉酱，非官客亲友不可知其味也。
广南土风好食水牛肉，既饱，即下《圣虀》以消之。虀如
青苔，云是牛肠胃中未化草欲结为粪者。既饱，则以
盐酪姜桂调而啜之，遂不饱也。

蚺蛇胆，《普安州》有养蛇户，每年五月五日即担。《蛇
入府》，祗候取胆，余曾亲见，皆于大笼中，藉以软草，盘
屈其上。两人舁一条在地上，即以十数拐子从头翻
其身，旋以拐子按之，不得转侧，即于腹上约其尺寸，
用利刃决之，肝胆突出，即割下其胆，皆如鸭子大，曝
干，以备上贡。却合内肝，以线合其疮口，却收入笼。或
云“舁归放川泽。”

舂堂者，以浑木刳而为槽，一槽两边约排十杵。男女
间立，以舂稻粱，敲磕槽舷，皆有遍拍，槽声敲闻于数
里，虽思妇之巧，秋砧之凄，不能比其浏亮也。
鹅毛被者，南蛮之酋豪，多选鹅之细毛，夹以布帛，絮
而为被，复纵横纳之，其温柔不下于挟纩也。俗云：“鹅
毛被”，柔暖而性不偏冷。宜覆婴儿，兼辟惊痫。

番禺地无狐兔，用鹿毛、野狸毛为笔。又昭、富、春、勤等
州则择鸡毛为笔。其为用与兔毫不异，但恨“鼠须”之
名未得见也。

㳫潮者，广州去大海不远二百里，每年八月，潮水最
大，秋中复多飓风。当其潮水退之间，飓风作而潮又
至，遂至波涛溢岸，淹没人庐舍，荡失苗稼，沉溺舟船，
南中谓之“㳫潮。”或十数年上有之，亦系时之失数耳。
俗呼为“潮”，翻为“漫天。”

沙箸，生于海岸沙中，春吐苗，其心若骨，白而且劲，可
为酒筹。凡欲采者，轻步向前，及手急挼之，不然，闻行
者声，遽缩入沙中，掘寻之，终不可得也。

岭表山川，盘郁气聚，不易疏泄，故多岚雾作瘴。人感
之多病胪胀成蛊。俗传有“萃百虫为蛊”，以毒人。盖湿
热之地，毒虫生之，非但岭表之家，性惨害也。

《后山谈丛》二：“广居山谷间，不隶州县，谓之猺人，舟居
谓之蜑人，岛上谓之黎人。”

《可谈》：广中富人多畜鬼奴，绝有力，可负数百斤。言语
嗜欲不通，性惇不逃徙，亦谓之野人。色黑如墨，唇红
齿白，发鬈而黄，有牝牡，生海外诸山中，食生物。采得
时与火食饲之，累日洞泄，谓之“换肠。”缘此或病死。若
不死，即可畜。久畜，能晓人言，而自不能言。有一种近
海者，入水眼不眨，谓之“昆仑奴。”

乐府有《菩萨蛮》，不知何物。在广中见呼番妇为《菩萨
蛮》，方识之。

南海庙前有大树，生子如冬瓜，熟时解之，其房如芭
蕉，土人呼为“波罗蜜”，渍之可食。

《辍耕录》：广东采珠之人，悬緪于腰，沉入海中，良久得
珠，撼其緪，舶上人挈出之，葬于鼋鼍蛟龙之腹者，比
比有焉。有司名曰“乌蜑户。”蜑，音但。仁宗登极，特旨放
免。时敬公戴卿为江西行省参知政事，俾该管掾史
立案，令广东帅府抄具乌蜑户，一一籍贯、姓名，置册
申详。他省官曰：“中书咨文无是，恐不必也。”公曰：“万一
乃申明旧典，庶不害及良民。”未几，太后中使至。人咸
服公先见之明。

《群居解颐》岭南地暖，草莱经冬不衰，故蔬圃之中，栽
种茄子者，宿根二三年者，渐长枝干，乃成大树。每夏
秋熟时，梯树摘之。三年后，树老子稀，即伐去别栽嫩
者。又其俗入冬好食馄饨，往往稍暄，食须用扇。至十
月旦，率以扇一柄相遗。书中以《吃馄饨》为题，故俗云：
“踏梯摘茄子，把扇吃馄饨。”

岭南无问贫富之家，教女不以针缕纺绩为功，但穷
庖厨、勤刀机而已。善醯醢葅鲜者，得为大好女矣。俚
民争婚娉者，相与语曰：“我女裁袍补袄，即的然不会，
若修治水蛇黄鱓，即一条必胜一条矣。”
《日知录》：今之广东、广西，亦广南东路，广南西路之省
文也。《文献通考》：太宗至道三年，分天下为十五路，其
后又增三路，其十七曰广南东路，其十八曰广南西
路《通志：海内十洲记》：“长洲一名青丘，在南海辰巳之地，
地方各五千里，去岸二十五万里。上饶山川及多大
树，树乃有二千围者。一洲之上，专是林木，故一名青
丘。又有仙草灵药，甘液玉英，靡所不有。又有风山，山
恒震声。有紫府宫，天真仙女游于此地。洪武初”，长洲
高启。因号“青丘生。”

《韵书四豪》簩字下注云：“𥯨簩，竹名。”而不详其说。按《异
物志》：“南方思牢国产竹，可砺指甲。”《竹谱》云：“可挫爪”是
也。崔鷃诗曰：“时一出轻芒，皑皑落微雪。”又李商隐《射
鱼曲》曰：“思牢弩箭磨青石，绣頞蛮渠三虎力。”是知亦
可作箭。广东新洲有此此种，制或琴样，为砺甲之具，
用之颇久，则微滑。当以酸浆渍之，过信宿则湿复初。
字，又作“涩勒。”《东坡诗》“倦看涩勒暗蛮村。”

人属出于暹罗之崛巃，短小精悍，圆目而黄睛。性
绝专悫，不识金帛，木食如猿猱。古樾蒙密者率数十
巢，语咿嘤不可辨。山居彝獠，每谙其性，常驯扰以备
驱使。蒙以敝絮，食以鱼虾，饮以漓酒，即跃然喜，似谓
得所主者。举族受役，至死不避，虽历世不更他姓。稍
近烟火，泪目即死。

象嗜稼，凡引类于田，必次亩而食，不乱蹂也。未旬，即
数顷尽矣。岛彝以孤豚缚笼中，悬诸深树，孤豚被缚，
喔喔不绝声。象闻而怖，引类而遁。

海犀，间出海上，类野兕，而额鼻有角，与陆犀同。所游
止处，水为分裂，夜则渊面白光荧荧，岛彝以是候之，
然罕有获者。旧说温峤燃犀，能照水中，神怪莫容逃
遁者，即此角也。

海马色赤黄，高者八九尺，逸如飞龙山食而宅海，盖
龙种也。东南岛彝老于泛海者，间一见，云：昔人有得
巨兽骨者，以问沙门赞宁。赞宁曰：“是为海马骨，水火
俱不能毁，惟沤以糟，即腐矣。”试之果然。前代缁流，博
雅如此。

海驴，多出东海，状如驴。舶估有得其皮者，毛长二寸
许。晴则毵毵下垂，阴则牦整，整也，或以制卧裀。善
人御之，竟夕安寝；不善人枕藉，魂数惊。《岛彝》诧其灵，
不敢出云。

海狗纯黄，形如狗，大如猫。常群游背风沙中，遥见船
行则没，海渔以技获之，盖利其肾也。医工以为即腽
肭脐云。

海鸡：毛色如家鸡，惟双足类鳖耳。

“海鹤”，大者修项五尺许，翅足称是，吞常鸟如啖鱼鳝。
成化间，有至漳州者，漳人射杀之。复有以顶货者，类
淘河而锐喙。

《海鹦哥》，黑喙，绿羽足，亦鳖也。

海燕大如鸠，春回巢于古岩，危壁葺垒，乃曰海菜也。
《岛彝》伺其秋去，以修竿接铲取而鬻之，谓之“海燕窝。”
随舶至广，贵家宴品珍之。

火鸡山凤，出满剌加山谷。大如鹳，多紫赤色，能食火，
吐气亦成烟焰。子如鹅胎，壳厚逾重钱，或斑或白，岛
彝采为饮盏，见者多珍奇之。山凤喙首如鹤，顶足率
七八尺，翅翮过之，能吞众鸟。敌人而啄其脑，若刀斧
然。其子大如椰瓯。

海龟，鹰首鹰吻，大者方径丈馀。春夏之交，游卵于沙
际，岛彝遇而捕之，辄垂泪嘘气，如人遭困厄然。或谕
之曰：“汝再垂泪嘘气，当解汝缚。”龟便应声潸然，鸣若
哀牛。岛彝舁至海滨，释之。龟比入水，引颈三跃，若感
谢然。

海蜘蛛，巨若丈二车轮，文具五色，非大山深谷不伏
也。游丝隘中，牢若緪缆，晨辉照耀，光焰炳炳。虎豹麋
鹿间触其网，蜘蛛益吐丝如缟霞缠纠，卒不可脱。俟
其毙腐，乃就食之。舶人欲樵苏者，群百十束炬而往，
遇丝辄燃，红遍山谷，如设庭燎，蜘蛛始潜。或云：“取其
皮为履，可不航而涉”云。

猛火油树津，出佛打泥国。大类樟脑苐，能腐人肌肉。
燃置水中，光焰愈炽。蛮彝以制火器，其锋甚烈，帆樯
楼橹，连延不止，则虽鱼鳖遇者，无不燋烁。

酴醾露，酴醾海国所产为盛。出大西洋国者，花如中
州之牡丹。蛮中遇天气凄寒，零露凝结，著他草木乃
冰凘，木稼殊无香韵，惟酴醾花上，琼瑶晶莹，芳芬袭
人，若甘露焉。彝女以泽体，发腻香，经月不灭。国人贮
以铅瓶，行贩他国。

片脑产暹逻诸国，惟《佛打泥》国为上。其树高者三二
丈，叶如槐而寸，皮理类沙柳，脑则其皮间凝液也。好
生穷谷，香味清烈，莹洁可爱，是以谓之“梅花片
石蜜。”凡海山岩穴，野蜂窠蜜，无收采者，草间石罅，在
在泛溢，抛露日久必缩，蛇虺之毒，倘以为甘而过食，
必大霍乱而死。

伽南香，香品杂出海上诸山。盖香木枝柯窍露者，木
立死，而本存者，气性皆温，故为大螘所穴。螘食石蜜，
归而遗香中，岁久渐渍，木受蜜气，结而坚润，则香成
矣。诸香惟此种不入药，《本草》不录。

辟珠，大者如指顶，次如菩提子，次如黍粟。质理坚重如贝。辟铜铁者，铜铁不能损。辟竹木者，竹木不能损。
犯以他物，即毁矣。常附胎于椰子、槟榔果、谷实之内，
通谓之“圣铁岛彝”，以为奇宝。

蓬荙奈花，言“破肚子”，盖果实也。产于暹逻之崛，巃如
大枣而《青岛彝》日干以附远，渍以沸汁，其皮自脱，圆
满如大李，肉润腻如红酥，甘美可啖，亦珍美云。
铁板沙成化二十一年乙巳，宪庙遣给事中林荣、行
人黄乾亨备册封之礼，如占城。是役也，军民之在行
者千人，物货太重而火长，又昧于经路。次交阯之占
壁啰，误触铁板沙舶坏，二使溺焉，军民死者十九人。
人鱼长四尺许，体发牝牡，人也，惟背有短鬣微红耳。
间出沙汭，亦能媚人。舶行遇者，必作法禳厌，恶其为
祟故也。昔人有使高丽者，偶泊一港，适见妇人仰卧
水际，颅发蓬短，手足蠕动。使者识之，谓左右曰：“此人
鱼也，慎毋伤之。”令以楫扶置水中，噀泪而逝。

飞头蛮，亦海山中鬼物也。居处嗜好，与人无别。夜则
其首飞去，颐实秽物，归则身首属而咽之，惟颔下微
痕如红线耳。暹逻岛彝有娶妇得此者，其夫恶之，或
教以俟其首去，置其身于地，以小刀刺喉颈间，顷之，
首归不合，宛转而死。彝僧云：“是必素遗誓约，鬼罚乃
尔。”然予偶记小说云：某人家生一子，自然无首。则飞
头者，岂亦沴气适然所种耶？

菩提树，种出西域，大可数围，风摇其叶，若雨骤至。梁
天监元年，僧《智药》三藏，自西竺国持菩提一株，航海
而来，植于广州光孝寺戒坛之前，迄今千馀年，茂盛
不改。

《述异记》：南海有珊瑚市。珊瑚树碧色，生海底，一株十
枝，枝间无叶。大者高五六尺，至小者尺馀。鲛人云：“海
上有珊瑚宫。”汉元封二年，郁林郡贡瑞珊瑚。

汉光武时，南海献珊瑚，帝命植于殿前，谓之“女珊瑚。”
一旦柯叶甚茂，至灵帝时树死。咸以谓汉室将亡之
征云。

《炎州》在南海中，上有“风生兽，似豹，青色，大如狸网。取
之积薪数车，烧之不燃，铁锤锻头，数十下乃死，以口
向风，须臾便活。”以石上菖蒲塞鼻，即真死。取其脑，和
菊花服之，可寿五百岁。

潮人有贩外国，被风飘出大洋，莫知其处。至一国有
人浣器，水滨皆马头，舟人以篙刺之，奔回招其类群
至。商乃移舟远避，十数日，始抵浙江。

黄鬼子坟在花坑山南。相传，宋时洪氏嫁黄家，有孕
病故，家人葬之。柩至花坑，天黑风起，柩陷地成坟。后
洪氏坟内生子，往店赊面哺之。店家索值，氏曰：“我某
家妇，岂少若值耶？”后赊之屡，店家径往其家索之，公
姑始觉，启坟得子，氏不复苏矣。故人名其子曰“黄鬼
子”，今子孙尚多人。

明弘治间，有舶往贩占城者，舶中二十人将即山而
薪。是夜，舶主梦神语曰：“明日斫山，须多裹盐。”寤而异
焉，令同伴人负十馀斤，至山麓石潭，深不可测，二十
人者分朋而攻。将暮，忽闻声殷殷如雷声，惊异伺之，
俄有巨蛇蜿蜒几五步，其色正黑，两目如炬，从山巅
奋迅而下，没于潭。如雷者，乃触石崩陨之声也。有蜈
蚣长可七尺，腾跃而逐之，漩潭踥踥，尾端毒沫时时
射潭内，水色变如油。抵暮，潭如火焰，高尺许。舶人熟
视，乃自蜈蚣甲间出，夜分循山而去，光焰焰烛山谷。
迟明，下山观之，蛇踡跼死潭间。众方惊喜曰：“裹盐之
梦，实神贶也。”乃以藤缆联巨铁钩，引蛇出平野，剥其
皮，厚如黄牛之革。骨节中虀臼，腌其肉，殆满船腹。众
乃辍薪载蛇以回舶岛彝之船或过而见其皮，问从
何得之，为价几何？舶人答曰：“五十金。”岛彝付之，不较。
复问肉价几何曰“百金。”又付之，不较，易载。将发，舶主
谓岛彝曰：“若何急此？”岛彝笑曰：“汉儿不识宝尔，此乃
龙也。其皮鞔鼓，声闻二十里，此皮中七鼓，一鼓即偿。
今值肉以为酢，货下”国中，不知又几倍矣。舶主懊恨，
自谓其不善贾也